Diari Oficial de la Generalitat Valenciana


Sumari del DOGV 6828, del 27-07-2012 (2012/7483)

ORDE 24 de juliol de 2012, de la Conselleria d'Agricultura, Pesca, Alimentació i Aigua, pel qual s'establixen ajudes per a pal·liar els danys produïts en determinats cultius per les baixes temperatures patides el passat mes de febrer de 2012.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6828

Data del DOGV
:   27-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/7483


Data del document
:   24-07-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Correcció d'errades

 Descriptors 

:   * ajuda pública

ORDE 24 de juliol de 2012, de la Conselleria d'Agricultura, Pesca, Alimentació i Aigua, pel qual s'establixen ajudes per a pal·liar els danys produïts en determinats cultius per les baixes temperatures patides el passat mes de febrer de 2012. [2012/7483]
Durant el mes de febrer, i més concretament en el període de temps comprés entre el 3 i el 13 de febrer, la Comunitat Valenciana s'ha vist afectada per una important baixada de les temperatures, com a conseqüència d'una onada de fred procedent de Sibèria, que ha causat greus danys en les explotacions agràries de la Comunitat Valenciana.
Els danys provocats en els cultius comprometen la producció més enllà d'enguany; d'altra banda, l'actual sistema d'assegurances agràries no preveu la cobertura sobre les labors culturals tendents a recuperar l'activitat productiva dels cultius afectats.
La Conselleria d'Agricultura, Pesca, Alimentació i Aigua, davant d'esta situació, ha decidit establir una sèrie d'ajudes que pal·lien els greus efectes produïts, i permeten la recuperació de les explotacions agrícoles que han patit esta contingència.
La present orde s'adequa a allò que s'ha preceptuat en el Reglament (CE) núm. 1535/2007 de la Comissió, de 20 de desembre de 2007, relatiu a l'aplicació dels articles 87/88 del Tractat CE a les ajudes de minimis en el sector de la producció de productes agrícoles (DOUE L 337 de 21.12.2007), per la qual cosa no està subjecta a l'obligació de notificació o comunicació a la Comissió Europea, tal com establix l'article 3.3 del Decret 147/2007.
En virtut de l'anterior, fent ús de les atribucions que tinc conferides per l'article 28 de la Llei 5/1983, de 30 de desembre, del Consell (segons redacció donada per la Llei 12/2007),
ORDENE
Apartat primer. Objecte
La present orde té com a objecte establir i convocar ajudes en forma de préstecs bonificats als titulars d'explotacions agrícoles dedicades al cultiu dels cítrics, que s'hagen vist seriosament afectats per les fortes gelades patides durant el passat mes de febrer de 2012, i que es troben ubicats en algun dels municipis reflectits en l'annex I.
Apartat segon. Finalitat
La Conselleria d'Agricultura, Pesca, Alimentació i Aigua establirà una línia d'ajuda que tindrà com a finalitat contribuir a la recuperació del potencial productiu de les explotacions agrícoles afectades, per mitjà de la realització de pràctiques culturals de regeneració o reposició de les plantes danyades i recuperació del vigor del cultiu. Estes pràctiques podran consistir en labors de poda per a l'eliminació de branques i brots destruïts; aplicació de productes fitosanitaris per a la prevenció de malalties o plagues; aplicació de fertilitzants o fitohormones per a la recuperació del vigor; treball de sòls; i totes aquelles pràctiques que tècnicament hagen provat la seua eficàcia en estes circumstàncies i per a este cultiu.
Per a acollir-se a estes ajudes, s'entendrà que els danys són de gravetat quan s'identifiquen lesions en fusta i en les estructures vegetatives.
Apartat tercer. Persones beneficiàries
1. No podran obtindre la condició de beneficiàries de les subvencions convocades per mitjà d'esta orde, les persones o entitats en els que concórrega alguna de les circumstàncies contingudes en l'article 13.2 de la Llei 38/2003.
2. Les persones titulars de les explotacions agrícoles afectades han de ser persones físiques i jurídiques, considerades xicotetes i mitjanes empreses, segons la definició de l'annex I del Reglament 800/2008 de la Comissió de 6 d'agost de 2008.
3. Hauran de ser titulars d'explotacions dedicades al cultiu dels cítrics, afectades per les intenses gelades i ubicades en els termes municipals que figuren en l'annex I d'esta orde.
4. Podran obtindre la condició de beneficiàries les agrupacions de persones físiques o jurídiques, públiques o privades sense personalitat, així com les comunitats de béns. En tots estos casos hauran de fer-se constar expressament, tant en la sol·licitud com en l'orde de concessió, els compromisos assumits per cada membre, així com l'import de subvenció a aplicar per cada un d'ells, que tindran igualment la condició de beneficiàries. Així mateix, s'haurà d'acreditar el nomenament d'un representant de l'agrupació, amb poders prou per a complir amb les obligacions que, com a beneficiària, corresponguen a l'agrupació.
5. Queden fora d'estes ajudes les empreses de transformació i comercialització de productes agrícoles, atés que per a estes empreses el risc de la climatologia adversa haurà de considerar-se com a un risc comercial normal.
Apartat quart. Criteris objectius d'atorgament
Els danys patits en l'explotació han de ser superiors al 30% del potencial de producció, tal com exigixen les Directrius Comunitàries sobre ajudes al sector agrari i forestal 2007/2013, en el punt J.Q.2.1 (DOUE C319 de 27 de desembre de 2006).
Apartat quint. Quanties i límit de les ajudes
El mòdul establit per al càlcul de les ajudes s'ha obtingut tenint present els diversos costos de realització de les labors culturals tendents a recuperar la capacitat productiva de les explotacions citrícoles afectades. El mòdul màxim establit és de 2.660,00 euros per hectàrea de cítrics.
1. La quantia màxima a auxiliar estarà en funció de:
Si el titular de l'explotació citrícola acredita haver subscrit una pòlissa d'assegurança agrària de cítrics, que cobrisca el risc de gelada d'acord amb el Pla d'Assegurances Agràries vigent en el Pla 2011, la quantia del capital màxim a formalitzar i per consegüent a bonificar és de 26.600,00 euros per beneficiari.
Si el titular de l'explotació citrícola no acredita haver subscrit una pòlissa d'assegurança agrària de cítrics que cobrisca el risc de gelada d'acord amb el Pla d'Assegurances Agràries vigent en el Pla 2011, el mòdul màxim establit es reduirà en el 50%, passant a ser de 1.330,00 euros per hectàrea de cítrics. La quantia del capital màxim a formalitzar i per consegüent a bonificar és de 13.300,00 euros per persona beneficiària.
2. Les ajudes consistiran en:
A. Subvenció del cost de l'aval subscrit a través de la Societat Anònima Estatal de Caució Agrària (SAECA).
- Per a les quatre primeres anualitats, a comptar del moment en què va tindre lloc el sinistre (2012 a 2015, ambdós inclusivament), la Conselleria d'Agricultura, Pesca, Alimentació i Aigua es farà càrrec del cost de l'aval, sent este:
· Comissió d'estudi: 0,5% sobre el capital avalat, per una sola vegada.
· Comissió de gestió: 1,25% anual sobre el saldo viu del préstec avalat.
- Per a les restants anualitats, el cost de l'aval (comissió de gestió) anirà a càrrec del mateix titular del préstec.
Les ajudes al cost de l'aval s'abonaran directament a SAECA.
SAECA es compromet a avalar aquelles operacions l'import de les quals no supere els 15.000 euros i els seus titulars aporten un correcte compliment de les seues obligacions comercials i creditícies, presentant l'imprés de sol·licitud de l'aval degudament omplit, sense necessitat d'acreditar els béns que s'hi ressenyen.
B. Bonificació dels tipus d'interés dels préstecs formalitzats a través de les entitats financeres que s'adherisquen al conveni de col·laboració establit a este efecte. Les condicions dels préstecs són les següents:
- Import màxim: 2.660,00 euros/Ha o 1.330,00 euros/Ha, segons es determine l'existència de pòlissa d'assegurança agrària del Pla 2011, amb un màxim de 10 Ha per persona beneficiària i sol·licitud
- Termini: la duració màxima dels préstecs estarà en funció de la seua quantia, sent:
· Per a imports de fins a 5.000 euros serà per a cinc anys.
· Per a imports entre 5.000 i 15.000 euros serà per a huit anys.
· Per a imports entre 15.000 i 26.600 euros serà per a deu anys.
- Tipus d'interés: per a la primera anualitat (període de temps comprés entre la firma del préstec i el 28 de febrer de 2013), constituirà el període de carència; on el tipus d'interés a aplicar serà del 4,75 per cent nominal anual. Per a les restants anualitats (anualitat 2014 fins a l'anualitat 2022) el tipus d'interés serà variable (euribor a un any més un diferencial del 2,50 punts percentuals).
La Conselleria d'Agricultura, Pesca, Alimentació i Aigua bonificarà el tipus d'interés resultant en un màxim de 2 punts bàsics per a cada una de les quatre primeres anualitats (venciments 28 de febrer dels anys 2013 a 2016, ambdós inclosos). Per a totes aquelles operacions formalitzades amb anterioritat al 30 de novembre de 2012, excepte autorització expressa del director general de Producció Agrària i Ramaderia.
Per a la resta d'anualitats de vigència de l'operació, el cost integre dels interessos anirà a càrrec del propi titular del préstec.
- Amortització: l'amortització del capital s'efectuarà per mitjà de quotes iguals pagadores el 28 de febrer dels anys 2014 a 2022, ambdós inclosos. No obstant això, cal recordar que el ritme d'amortització, vindrà establit en funció del període de vigència de l'operació, bé siguen 5, 8 o 10 anys.
- L'abonament de les ajudes en forma de préstec bonificat s'abonaran directament a l'entitat financera on haja sigut formalitzada l'operació creditícia.
Estes ajudes es concediran fins al límit establit en l'article 3.2 del Reglament 1535/2007, que establix que la quantia total de les ajudes de minimis concedides a una empresa no podrà excedir 7.500 euros en un període de tres exercicis fiscals independentment de forma de l'ajuda o de l'objectiu perseguit.
En el cas que l'import total de les ajudes superara l'import màxim total del pressupost, es procedirà a un prorrateig de l'import total entre tots els beneficiaris, aplicant el coeficient corresponent a cada un dels expedients amb dret a ajuda.
La intensitat màxima de l'ajuda (percentatge de subvenció bruta sobre la quantia de la pèrdua) no haurà de superar el 80% en general i el 90% en les zones desfavorides o en les zones indicades en l'article 36, lletra a), incisos i) ajudes destinades a indemnitzar els agricultors per les dificultades naturals en zones de muntanya, ii) ajudes destinades a indemnitzar els agricultors per les dificultades naturals zones diferents de les de muntanya i iii) del Reglament (CE) núm. 1698/2005,
En cap cas l'ajuda haurà de superar la pèrdua real patida per l'agricultor o agricultora.
Apartat sext. Compatibilitat
Estes ajudes són compatibles amb la percepció d'indemnització per part de l'actual sistema d'assegurances agràries.
Es considerarà compatible amb altres subvencions o ajudes procedents de qualssevol Administració o ens públics o privats o nacionals, de la Unió Europea o d'organismes internacionals quan estes perseguisquen la mateixa finalitat. Sempre que no se superen els límits establits en l'últim paràgraf de l'apartat cinc de la present orde.
Apartat sèptim. Sol·licituds i termini de presentació
1. Les sol·licituds d'ajuda es presentaran, per mitjà d'impresos que seran facilitats per la Conselleria d'Agricultura, Pesca, Alimentació i Aigua, en les oficines comarcals de la mateixa conselleria o en qualsevol dels llocs que determina l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, des de l'endemà a la publicació de la present orde en el Diari Oficial de la Comunitat Valenciana fins al dia 14 de setembre de 2012.
2. Es presentarà una única sol·licitud d'ajuda per explotació i persona beneficiària.
3. Les sol·licituds hauran d'anar acompanyades de la documentació següent:
a. En el cas de comunitats de béns i altres agrupacions sense personalitat jurídica, fotocòpia confrontada del CIF i document que acredite la representació del representant.
b. Per a persones jurídiques: fotocòpia confrontada del CIF, escriptura de constitució de l'entitat i document que acredite la representació.
c. Presentació de la pòlissa d'assegurament corresponent al Pla 2011 per al cultiu dels cítrics, on es preveja la cobertura per al risc de gelada.
d. Declaració del sol·licitant de les altres ajudes de minimis rebudes durant els dos exercicis fiscals anteriors i durant l'exercici fiscal en curs, amb indicació de l'import o si és el cas, declaració de no haver rebut cap.
e. Declaració responsable de no superar el límit establit d'acord amb allò que s'ha assenyalat en l'article 3.2 del Reglament 1535/2007, que establix la quantia total de les ajudes de minimis concedides a una empresa en un període de tres exercicis fiscals, independentment de la forma de l'ajuda o de l'objecte perseguit.
f. Declaració responsable de què els danys patits superen el 30% d'acord amb els termes establits en el punt J.B.4.0 de les Directrius Comunitàries sobre ajudes estatals al sector agrari (DOUE C319 de 27 de desembre de 2006).
g. Declaració responsable de no estar incurs en les prohibicions per a obtindre la condició de beneficiari, establides en l'article 13 de la Llei 38/2003 General de Subvencions.
h. Declaració responsable de la realització de les actuacions tendents a recuperar la capacitat productiva.
i. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, i si és el cas documentació que acredite que posseïsquen un major percentatge de persones treballadores discapacitades en les seues respectives plantilles, o el compromís de contractar un percentatge major de persones treballadores discapacitades durant l'àmbit temporal de la subvenció o bé que acrediten un increment en les quotes previstes en la normativa vigent per a les mesures alternatives a la contractació de persones treballadores discapacitades, d'acord amb el Decret 279/2004, del Consell de la Generalitat.
j. Declaració responsable de ser pime segons definició de l'annex I del Reglament (CE) 800/2008.
k. Compromís dels integrants de les agrupacions sense personalitat jurídica de no dissoldre's fins que no haja transcorregut el termini de prescripció previst en els articles 39 i 64 de la Llei 38/2003, de 17 de novembre, General de Subvencions.
4. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals (Agència Tributària i Generalitat Valenciana) i davant de la seguretat social; així com l'autorització per a sol·licitar, si és el cas, davant de la Agrupación Española de Entitades Aseguradoras de los Seguros Agrarios Combinados, SA, (Agroseguro) informació sobre les valoracions d'indemnitzacions que esta haja practicat.
Apartat octau. Òrgans competents
1. La instrucció del procediment correspondrà al Servici de Control i Suport Tècnic.
2. Una vegada avaluades i quantificades les sol·licituds per part del Servici de Control i Suport Tècnic, es proposarà al director general de Producció Agrària i Ramaderia la concessió dels reconeixements de dret a préstec bonificat.
3. En el cas que l'import total de les ajudes superara l'import màxim total del pressupost, es procedirà al prorrateig aplicant el coeficient corresponent a cada un dels expedients amb dret a ajuda pel Servici de Control i Suport Tècnic.
3. La proposta de concessió i autorització de pagament dels imports a abonar com a bonificació dels interessos a les entitats financeres col·laboradores es formularà per la Subdirecció General de Política Agrícola Comuna i Competitivitat.
4. Es delega l'exercici de la competència per a resoldre sobre la concessió, anul·lació, pagament o reintegrament d'estes ajudes, en el director general de Producció Agrària i Ramaderia.
5. El termini de notificació del reconeixement del dret a préstec bonificat serà de sis mesos a partir de la corresponent convocatòria. Transcorregut el dit termini sense haver recaigut orde expressa, s'entendrà desestimat en els termes que preveu l'article 44 de la Llei 30/1992, de 26 de novembre, de RJAP i PAC.
Apartat nové. Controls
La Conselleria d'Agricultura, Pesca, Alimentació i Aigua realitzarà els controls administratius i inspeccions tècniques que considere oportuns a fi de comprovar la veracitat dels dades consignades en la documentació presentada, així com el compliment dels requisits per a la percepció de l'ajuda. El personal beneficiari està obligat a col·laborar en la dita inspecció, proporcionant les dades requerits i facilitant, si és el cas, l'accés a l'explotació. Les dites inspeccions tècniques es realitzaran per a comprovar l'efectiva realització de les actuacions tendents a la recuperació del potencial productiu.
Apartat deu. Incompliments
L'incompliment pel personal beneficiari de qualsevol de les condicions establides en la present orde, donarà lloc a la pèrdua de la concessió d'ajuda i a la devolució, si és el cas, de les quantitats indegudament percebudes, sense perjuí d'altres responsabilitats a què haguera lloc.
Apartat onze. Finançament
Els gastos necessaris per al finançament de les ajudes previstes en la present orde seran amb càrrec a l'aplicació pressupostària 36.10.14.8884.801.53.2, línia T1698, «Protecció de la renda dels agricultors», dels Pressupostos de la Generalitat.
Les anualitats futures a què s'imputa el gasto tindran com a línia pressupostària l'equivalent a la indicada en esta orde i que s'establisquen en les corresponents lleis de pressupostos i mantindran, en tot cas, la referència a què l'import global màxim i el de cada exercici queda condicionat a l'existència de crèdit adequat i suficient consignat en els pressupostos de la Generalitat per als exercicis 2013 a 2016.
Les quantitats a retindre són les corresponents a les anualitats 2013 a 2016 de:
Anualitat 2013: 950.000,00 €
Anualitat 2014: 850.000,00 €
Anualitat 2015: 700.000,00 €
Anualitat 2016: 400.000,00 €
Total: 2.900.000,00 €
Apartat dotze. Revisió
Tota alteració de les condicions de concessió de la subvenció podrà donar lloc a la modificació de l'orde de concessió.
Apartat tretze. Desplegament i aplicació
Es faculta el director general de Producció Agrària i Ramaderia per a dictar els actes i instruccions que siguen necessaris per a l'aplicació de la present orde.
Apartat catorze. Règim de recursos
El règim de recursos que és procedent és el recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà a la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 24 de juliol de 2012
La consellera d'Agricultura, Pesca, Alimentació i Aigua,
MARITINA HERNÁNDEZ MIÑANA
ANNEX I
Relació de termes municipals i polígons que han sigut fortament afectats per les gelades patides el passat mes de febrer de 2012 i per consegüent es poden acollir a les ajudes establides per mitjà d'esta orde:


No obstant això, podran admetre's parcel·les d'altres polígons dins d'estos municipis si s'acrediten que han patit un dany superior al 30% per mitjà d'acta d'Agroseguro.